«Շատ լավ գիտեն ժողովրդի վերաբերմունքը։ Այսօր իրենց մասնակցությունը Երեւանի ավագանու ընտրություններին կատաստրոֆիկ կլիներ, ապագա ԱԺ-ում որեւէ շանս չէին ունենա։ Կարծում եմ, որ արդար ընտրությունների դեպքում իրենց շանսերը տատանվում են հինգ տոկոսի սահմաններում։ Իրենք հույս ունեն, որ եթե անցնի մի քանի ամիս, կառաջանան բազմաթիվ խնդիրներ, իշխանությունն ինչ-որ չափով կվարկաբեկվի, իրենց շանսերն էլ կավելանան։ Դա է իրենց հույսը»,- արձագանքեց մեր զրուցակիցը։ Մեր հարցին, թե ինչու ժամանակին մեծ ժողովրդականություն վայելող Հայ ազգային կոնգրեսը հրաժարվեց մասնակցել Երեւանի ավագանու ընտրություններին, Սոս Գիմիշյանն արձագանքեց․ «Նույն խնդիրներն ունի նաեւ ՀԱԿ-ը։ Ես չեմ կարծում, թե այսօր ՀԱԿ-ը միանշանակ է ընդունվում հասարակության կողմից։ Կարծում եմ, որ ՀԱԿ-ի նկատմամբ հասարակության մեծ մասն ավելի շատ բացասական վերաբերմունք ունի, քան դրական, դրա համար էլ քաղաքական նպատակահարմարությունից ելնելով չեն մասնակցում»,- ասաց Սոս Գիմիշյանը։ Սոս Գիմիշյանն ու իր ղեկավարած կուսակցությունը «Հայ ազգային կոնգրես» դաշինքում համատեղ պայքարի ճանապարհ են անցել այսօր Երեւանի ավագանու ընտրություններին մասնակցող «Քաղաքացիական պայմանագիր», «Հանրապետություն», ՀՀՇ կուսակցությունների հետ, նրանցից ո՞ւմ է պատրաստվում սատարել։ «Դեռ չեմ կարող կոնկրետ ասել, հետագայում կասեմ, այս պահին չեմ մտածել»,-ասաց Սոս Գիմիշյանը։